Lav et referat af nedenstående tekst:

Tekst:
Hos Erling Christensen Møbler uden for Sindal har Christian Hove og kollegerne masser af møbler at vise frem. Men er man interesseret i eksempelvis en sofa fra Getama, skal man for tiden væbne sig med tålmodighed. - Det er alt fra det stof de bruger til den polstring de har inde i sæderne og alt sådan noget forskelligt, der er svært at få fat i, fortæller Christian Hove, der er afdelingsleder i Erling Christensen Møbler. For selvom et møbel er danskproduceret, kan delene til det sagtens stamme fra hele verden. - Selvom man tænker ’jamen, det er jo danskproduceret’ – ja, det er det også. Men mange af delene kan vi simpelthen ikke lave herhjemme. De skal ind udefra, og så sidder vi fast der. Også når det kommer til isenkram, er leveringstiderne til at få øje på. - Lige nu er der nogle ting fra Georg Jensen og Scanpan, som de ikke kan levere til os før februar næste år. Og det er jo der, vi bliver lidt udfordret på julehandelen, siger Christian Hove. Globalt problem Forklaringen skal findes på verdenshavene. Eksempelvis ved Los Angeles i USA. Under coronakrisen er forbruget steget verden over – og har skabt flaskehalse i containerhavne flere steder på kloden. Ole Bøgh Ulriksen er direktør for Blue Water Shipping i Aalborg. Transportfirmaet sender dagligt containere rundt i hele verden. - Tidligere, da tingene var normale, bookede du en tid til rederiet, alt efter hvem du havde aftaler med og så videre. I dag skal du ud og efterspørge, hvor der er plads, og hvor vi kan betale os fra at komme med simpelthen, fortæller Ole Bøgh Ulriksen. Situationen kan fortsætte ind i 2022 På grund af fragtsituationen er der lige nu forsinkelse på mange varer fra udlandet. Det kan også mærkes hos Cykeleksperten i Aalborg. - Med cykler, som mountainbikes og gravelbikes, er det allerede et stort problem med leveringer. Dog er der stadig en del reservedele på lager. Så længe det altså varer. Og de er med stor sandsynlighed forbi både julehandel og januarudsalg, før det atter begynder at lysne. Hos Erling Christensen Møbler blev der allerede under coronakrisen købt et bredt varelager hjem, så det langtfra er alle varer, som er behæftet med lang leveringstid. Alligevel regner Christian Hove også med, at det først er på den anden side af julehandel og januarudsalg, at leveringstiderne bare begynder at ligne sig selv. - Jeg tror først, vi er et stykke henne på næste år, før vi har fuldstændig normale tilstande på alting, siger Christian Hove.

Referat:
Kaos på det globale fragtmarked gør, at blandt andre møbel- og cykelhandlere snart risikerer at løbe tør for varer og reservedele.